ming030890/wiki-yue-high-quality huggingface dataset:
阻卻違法事由

Template:大陸法系刑法阻卻違法事由（德文：Rechtfertigungsgrund；日文：違法性阻却事由）係歐陸法系嘅一個法律概念，指行為人因為具備一啲正當嘅理由，可以免除佢原本有嘅法律責任，英美法系入邊所 對應嘅概念係積極抗辯。

刑法
依照大陸法系刑法嘅通說見解，刑法體系係以犯罪三階論作為支柱，三階論入面所講嘅第二階「違法性」，目的就係在於判斷一個侵害法益嘅構成要件行為，係咪具備法律上可以被正當化嘅理由，因而唔被認定為「不法行為」；而呢一個正當化嘅理由就係叫做阻卻違法事由。違法性理論將違法性分為「形式」同埋「實質」，前者通常講緊法定阻卻違法事由，即係刑法入邊明文規定可以阻卻不法嘅正當化事由；後者就包括超法規阻卻違法事由，同埋違法性本身嘅價值衡量。

形式違法性
常見嘅法定阻卻違法事由包括以下呢幾種：
正當防衛：講緊嘅係行為人面對被害人嘅「當下」「不法」「侵害」嘅時候，用適當方式行使防衛權嘅行為。雖然行為本身該當犯罪構成要件，但基於「正者毋庸向不正者低頭」嘅法理，只要唔好逾越防衛嘅必要程度，就可以被法律秩序所忍受，從而可以阻卻防衛行為嘅不法性。
緊急避難：講緊嘅係行為人面對緊急危難嘅時候，採取非法行徑作為避難措施，例如面對癲狗追住來咬，行為人捩手拎起路邊木棍打狗，而整壞咗支木棍。
自救行為：講緊嘅係行為人為咗救助自身权利而採取嘅行為，但未達前面兩種嘅程度或唔符合前面兩種嘅要件。
依法令之行為：講緊嘅係合乎其他法律規範嘅行為，例如法警殺人係依法執行死刑。
得被害人承諾（日文：被害者の承諾）：講緊嘅係行為人嘅侵害行為先前經已得到被害者出於自由意志嘅承諾，例如協助自殺。

實質違法性（超法規阻卻違法事由）
關於超法規阻卻違法事由，隨住呢幾年公民運動嘅蓬勃發展，中華民國刑法學界開始認為言論自由或公民抗命可以作為阻卻不法嘅依據；太陽花學運佔領立法院行動部分一審判決中，法院就唔排除公民抗命作為超法規阻卻違法事由。

具體規定
《中華民國刑法》第21-24條依次規定依法令之行為、业务上正當行為、正當防衛同埋緊急避難四種阻卻違法事由。《中華人民共和國刑法》第20條、第21條明確規定正當防衛、緊急避難呢兩種違法阻卻事由。《日本刑法（日文：刑法 (日本)）》第35-37條規定三種阻卻違法事由，包括正當行為（日文：正当行為）、正當防衛同埋緊急避難。

民法
民法嘅侵權行為同刑法犯罪論嘅結構好似，都有阻卻違法事由，包括正当防卫、緊急避難同埋自助行為等，但民法和刑法的阻卻違法事由具體唔完全一樣，比如《中華民國民法》第151條嘅自助行為就唔係非《中華民國刑法》嘅阻卻違法事由。
防空武器

防空武器（anti-aircraft warfare）係專為防禦敵軍嘅航空器（而家主要係戰機）而設計嘅武器，由20世紀開始發展出嚟。
防風草

防風草（Pastinaca sativa），又叫芹菜蘿蔔、歐洲蘿蔔、白筍、歐防風，係傘形科防風草屬嘅一個種，原產歐洲。
阻力

阻力（英文：drag / resistance）喺力學上係指一件物體喺流體（例如空氣）當中郁動嗰陣由個流體施喺佢身上嘅摩擦力。
防空警報

防空警報（粵拼：fong4 hung1 ging5 bou3）係每個城市入面民防工程嘅組成部份。一般嚟講，佢喺城市發生空襲或爆發戰爭時會響。喺和平時期會攞嚟紀念部份重大事件時用到。雖然每個國家嘅防空警報嘅音頻制式都唔同，但佢嘅音調基本上都係由「低-高-低」嘅形式演變。呢種裝置一般裝喺大廈樓頂；發出響聲時，喺佢方圓30m範圍內，聲音可以達到135至138分貝。
防衞省

防衞省，係日本有關國防事務嘅最高主管機關，類似其他國家嘅國防部，主要負責掌管自衞隊，響2007年1月9日升格成為省。最高首長叫做防衞大臣，由日本首相任命。
防風板

舊時石硤尾邨。騎樓夾雜住防風板。
防風板，板一種，用嚟防風，即唔畀狂風勁雨吹入屋。通常喺通風窗口或者騎樓，預有大風之前臨時搭上。至簡單為木板，亦有塑膠波紋板。膠用聚氯乙烯製，屬硬膠一類，唔透明但透光，有白有綠。
香港舊時所建公共房屋，都有騎樓，外邊唔設窗門。所以天氣惡劣時，打風時，居民只能用防風板。板用打橫鐵枝彈實，以防甩來出，然而風大仍會搖撞作響。及後容許改建鋁窗，現今已好少見。除咗公共房屋，有啲村屋、天臺屋、木屋都有時用到。

文
英文寫為wind guard、wind shutter，又或者係mobile wind shutter。
體覺

體覺（粵拼：tai2 gok3；英文：somatosensory system）係指神經系統負責處理皮膚表面同體內嘅資訊嘅感官系統。
體驗

經驗（粵拼：ging1 jim6）或者經歷（粵拼：ging1 lik6）係一種知識、技巧，通過親身體驗同觀察理解某事件後所得嘅心得，佢可以用到後來嘅作業。專家大都係有實戰經驗嘅老手，佢哋以前都有成功嘅經驗。「見一事，長一智」、「失敗乃成功之母」都係話經驗好有用，因為人類識得自我完善，習慣用腦（計仔）解決難題。
體驗抽樣方法

體驗抽樣方法（英文：experience sampling method，ESM）係一種心理學同社會學等領域上嘅研究方法，指喺一段時間之內（用流動應用程式等嘅方法）叫一班受試者定時定候（例如係每日中午）就用填問卷等嘅方法向研究者講自己當時嘅體驗。噉做嘅用意通常係想知受試者日常生活當中嘅體驗。
髖關節

髖關節，或者叫髖骱，香港又叫hip位（嚟自英文hip），係躉同大髀之間嘅關節，躉嗰邊係髖骨，大髀嗰邊係股骨。髖關節係球窩關節。
高世章

高世章（粵拼：gou1 sai3 zoeng1；英文：Leon Ko），係音樂劇同電影作曲家。攞過「Richard Rodgers Development Award」、金馬獎及幾個音樂獎。作品被搬過上紐約卡內基音樂廳嘅舞台，並為美國公眾廣播電視台節目《The Puzzle Place》創作音樂。阿媽係兩屆「亞洲影后」同第一屆「金馬影后」尤敏，外祖父係粵劇名伶白玉堂，而「曼波女郎」葛蘭就係佢嘅伯娘。高氏喺美國西北大學讀音樂，之後到紐約大學專攻音樂劇作曲。

創作記錄
2001年，憑音樂劇《Heading East》攞「Richard Rodgers Development Award」。
2002年，為中英劇團話劇《咖喱盆菜釀薯條》譜寫音樂。
2003年，為演戲家族粵語音樂劇《四川好人》作曲、編曲同做音樂總監，並憑該劇攞到香港戲劇協會搞第十三屆香港舞台劇獎「最佳創作音樂」，該劇之後四次公演。
2004年，為張學友創意音樂劇《雪狼湖》國語版做音樂總監。

公職
2011年，被政府委任做香港藝術發展局委員。2014年，再被委任。
2016年，被政府委任做香港演藝學院校董會成員。
髖骨

髖骨（粵拼：fun1 gwat1，hip bone）係喺人體條腰至囉柚嘅骨，左右夾埋有兩嚿。
高世元

高世元，係大韓民國嘅一個男藝人同埋演員。
魯武公

姬敖（—前816年）即魯武公，係西周魯國君主，前824年到前816年在位。
魯汶

魯汶（荷蘭文：Leuven）係比利時佛萊明-布拉邦省首府，人口約莫10萬。
魯營球場

魯營球場（加泰羅尼亞文：Camp Nou，意思係「新球場」）係一座喺西班牙巴塞隆拿嘅足球場，目前係西甲球會巴塞隆拿嘅主場，可以容納99,354人，係西班牙同歐洲最大兼全世界第三大嘅球場。
2022年3月15號，巴塞隆拿同Spotify達成協議，喺2022年7月接受冠名做「Spotify魯營球場」。

起
巴塞隆拿以前嘅足球場勒科茨球場（英文：Camp de Les Corts）只能容納6萬人，而且擴建唔到，於是巴塞隆拿足球會喺勒科茨球場附近買咗塊地來起新球場。最初球場打算叫 Estadi del FC Barcelona，但用咗更流行嘅名「魯營球場」。
1954年3月28號，球場正式動工，有幾千人由勒科茨球場去咗 La Masia de Can Planes，喺嗰度舉行咗奠基儀式。
球場喺一年後起好，但出現超支，起球場嘅錢達到2.88億pesta。通過抵押同貸款，巴塞隆拿足球會成功完成咗呢個項目，但借咗好多錢。巴塞隆拿想賣勒科茨球場嘅地來支付成本，但巴塞隆拿市議會用咗五年先至重新獲得資格，導致咗持續一段時間嘅經濟困難，最後，當時嘅國家元首、西班牙政府首腦同獨裁者佛朗哥授權對勒科茨球場嘅地重新認證，並結束咗巴塞隆拿足球會嘅危機。
球場嘅建築師係Francesc Mitjans 同 Josep Soteras，佢哋同 Lorenzo García-Barbón 合作。
1957年9月24號，球場正式啟用。

早年
1972年5月，魯營球場舉辦咗第一屆歐洲盃賽冠軍盃決賽，格拉斯哥流浪以3-2贏咗莫斯科戴拿模。1975年，魯營球場裝咗電子記分牌。

1982年FIFA世界盃
為咗迎接1982年FIFA世界盃，魯營球場喺1980年擴建，擴建增加咗22,150個新座位，令總座位容量達到71,731個，站立容量增加到49,670個，令球場總容量達到121,401個。
魯營球場係1982年FIFA世界盃主辦球場之一，喺6月13號舉辦咗落成典禮。
魯營球場係1982年FIFA世界盃主辦球場入面舉辦得最多比賽嘅球場。

發展
多年來，魯營球場嘅容量變化好大，開放嗰陣為106,146人，但喺1982年FIFA世界盃期間加到121,401人。
除咗係巴塞隆拿足球會主場之外，魯營仲係加泰隆尼亞隊主場。
魯營舉辦咗好多其他足球賽事，包括1989年5月24號AC米蘭同布加勒斯特星隊嘅歐洲冠軍球會盃決賽，AC米蘭以4-0獲勝。魯營球場仲舉辦咗1992年夏季奧林匹克運動會部分足球比賽，包括決賽。
1993-1994年，魯營球場翻新咗，仲將企位取消。
1998-1999年，歐洲足協將魯營球場評為五星級球場。
2022年4月28號，巴塞隆拿宣布球場會喺22-23賽季之後擴建，擴建之後喺2023年6月1號開始，而巴塞隆拿就會喺另一個球場出賽。巴塞隆拿會長話巴塞預期會喺2024年12月回歸魯營。所有工程預計喺2026年6月完成。

其他用途
魯營球場全景
魯營球場除咗舉辦足球比賽，仲會搞大型音樂會。1982年11月17號，教宗若望保祿二世喺魯營為超過121,500人舉行彌撒，當時佢被人授予巴塞隆拿榮譽市民。
U2亦都去過魯營球場演出。
魯桓公

姬允（前731年10月7號—前694年4月14號）即魯桓公，係春秋魯國君主，前711年到前694年在位。
魯格曼章

魯格曼章係伊斯蘭教典籍《可蘭經》入面嘅第31章（蘇拉）。
魯氏

魯係唐人姓氏，喺《百家姓》裏頭排第49位。

名人
魯平
魯桂珍
魯朋飛
魯連城
魯振順
呢篇魯氏係同姓氏有關嘅楔位文章，重未寫完嘅。麻煩你幫手充實佢。
魯煬公

姬熙（—前988年）即魯煬公，係西周魯國君主，前993年到前988年在位。
魯本斯基法爾科

魯本斯基法爾科（葡文：Rubens de Falco，1931年10月19號—2008年2月22號）係巴西男演員。佢係1976年巴西電視劇女奴伊佐拉（A Escrava Isaura）嘅男主角。
魯桂珍

魯桂珍（Lu Gwei-djen；1904年—1991年）係營養學家。佢亦專門研究中國科學科技史。

生平
魯桂珍祖籍湖北蘄春，老頭係魯茂庭，係個南京名藥劑師。
魯桂珍1904年出世，響金陵女子大學學生理學，之後去上海一間醫學研究所專攻生物化學。佢之後因仰慕李約瑟夫婦，唔要美國獎學金，1936年坐船去英國，轉去劍橋大學跟李約瑟夫婦。魯桂珍原定跟同李約瑟老婆李大斐研究肌肉，無耐佢就同李約瑟有戀情，就轉跟李約瑟。李大斐默認佢哋嘅關係，而魯桂珍亦自認係妾。
魯桂珍影響李約瑟十分之大，令佢下半生對中國有興趣，教佢唔少中國事物。
佢曾經響美國做研究。戰後亦曾供職於巴黎聯合國教科文組織秘書處。
佢半生都同李約瑟編《中國科學與文明》（《中國科學技術史》），係佢長期助手。
佢響李大斐死後兩年先同李約瑟結婚，但係無幾年就死埋。
香港島各界聯合會

香港島各界聯合會（英文：Hong Kong Island Federation），簡稱港島聯，係香港三大基層社團聯合組織之一，旗下有多個活躍喺香港島嘅社團屬會。聯會喺1999年成立，現任會長係港區人大代表蔡毅同埋薛博然、周厚立、劉天倪、彭志兵、蔡志堅，理事長係蘇長榮。
港島聯嘅政治立場係建制派（傳統親中派），會內唔少成員都係民建聯黨員，而且，港島聯亦涉足香港島各區嘅區議會。2012年至2015年期間，港島聯擁有25個區議會議席，不過全部都係以獨立名義參選。2015-2019年，港島聯擁有17個區議會議席，不過全部都係以獨立名義參選。
2021年第7屆香港立法會選舉，港島聯理事長蘇長榮參選選舉委員會界別，以1013票當選。
香港島專線小巴1號線

香港島專線小巴1號線係香港香港島一條專線小巴線，來往香港站同埋山頂，係香港境內頭一條專線小巴路線，而家由景益有限公司營運。佢係來往山頂到山腳市區收費最平嘅公共交通路線。

歷史
1972年5月1號：當日10:00起投入服務，當時由山頂豪華公共小型巴士營辦，用車10架，收費$1，試辦為期1年。當時香港政府響喺山頂試行私營豪華小巴制度，結果試驗成功，並響1974年改為專綫小巴制度，奠定香港專線小巴嘅基礎。
1974年6月17號：去中環方向改經上亞厘畢道、雅賓利道同雲咸街，唔經花園道同昃臣道。
1978年12月1號：阿袁豪華小巴公司獲得為期3年嘅專利權，經營呢條線、2號線（來往中環至舊山頂道）同3號線（來往中環至寶珊道）。
1981年10月23號：政府唔再延續阿袁豪華小巴公司嘅專營權，將旗下路線一併重新招標，同年12月1號改由新營辦商接手經營。
1982年9月5號：假日增設特別班次，07:30-19:30由中環添馬艦循環來往麥當勞道，每15分鐘一班，收費$1。此特別班次喺1987年8月26號編為香港島專線小巴1A線。
2005年5月15號：中環總站由龍匯道搬到香港站。
2008年5月：去中環方向頭班車提早15分鐘到6:45。
香港島專線小巴21M線

香港島專線小巴21M線係香港香港島一條公共小巴路線，來往銅鑼灣（蘭芳道）同大坑（龍華花園）。

史
1980年，路線開辦。
香港島專線小巴26線

香港島專線小巴26線係香港香港島一條循環公共小巴路線，來往銅鑼灣（利園山道）同香港港安醫院。

史
2010年9月26號，路線開辦。
香港島專線小巴58線

香港島專線小巴58線係香港香港島一條專線小巴線，來往香港仔、田灣、數碼港、大口環、摩星嶺同埋堅尼地城站，由進智公交營運。
呢條線有輔助線58A，兩邊總站同主線58相同，但經碧瑤灣而唔經數碼港。
呢條線有區間線58M，來往貝沙灣（南灣）同堅尼地城站，只喺禮拜一到五朝早到黃昏提供服務，但實際上禮拜六亦有派車行。

史
1995年12月：58線開辦，初時經蒲飛路、薄扶林道、沙宣道同域多利道（碧瑤灣）。
1996年2月16號：配合中華巴士77線（香港仔←→西環荷蘭街）取消，改經域多利道（摩星嶺段）同大口環道。
1998年5月：配合田灣邨重建入伙，來回程經田灣邨。
2003年10月23號：路線重組，唔再經田灣邨。
2005年9月11號：來回程改經數碼港道，唔再經碧瑤灣一段域多利道，改係開辦經碧瑤灣嘅特別班次取代，初時只喺禮拜一到五10:00-16:00提供服務。同年10月23號起特別班次命名係58A。
2008年2月24號：調整收費，全程收費由HK$4.8調整到HK$5，而部份分段收費由HK$2–$3.7調整到HK$2.2-$3.8。
2011年2月27號：推出同4A，4B，4C往返石排灣，63往返海怡半島，以同4S，39C，39S，51S，59A，63A轉乘呢條線（或相反）嘅八達通轉乘優惠。
2011年11月28號：調整收費，全程收費由HK$5調整到HK$5.4，而部份分段收費由HK$3.8–$4調整到HK$4-$4.3。
2013年6月16號：調整收費，全程收費由HK$5.4調整到HK$5.9，而分段收費由HK$2.2–$4.3調整到HK$2.5-$4.5。
2014年11月30號：調整收費，全程收費由HK$5.9調整到HK$6.5，而分段收費由HK$2.5–$4.5調整到HK$2.8-$5.1。
2014年12月25號：配合西港島綫將喺同年12月28號投入服務，呢條線同59線遷移到堅尼地城站專綫小巴上落客區。
2014年12月28號：呢條線新增同港鐵堅尼地城站嘅八達通轉乘優惠，成人次程可減收HK$0.5；翌號新增58M(貝沙灣(南灣)－堅尼地城站)，係58線嘅區間車，只喺禮拜一到五早上到黃昏提供服務。
2015年10月18號：58系列路線堅尼地城端嘅總站由北街遷往堅尼地城站，唔再途經爹核士街、堅彌地城新海旁、山市街、卑路乍街、北街同石山街，改係直接途經士美菲路南行直接前往總站，以配合堅彌地城新海旁喺士美菲路同北街嘅間改係單向西行。

八達通轉乘優惠
58、58A↔51：由呢個路線往香港仔方向喺上車後1小時內轉乘51線，次程車費減$1；由51線轉乘呢個路線往堅尼地城方向，兩程車費合共HK$6.2。
58、58A↔4A、4B、4C、5、35M：由呢個路線往香港仔方向喺上車後1小時內轉乘上述路線往銅鑼灣/灣仔方向，或由上述路線往石排灣方向轉乘呢個路線往堅尼地城方向，次程可獲HK$1優惠。
58、58A↔4A、4B、4C往返石排灣、4S、39C，39S，51S，59A，63，63A：由呢個路線上車後1小時內轉乘上述路線往南區各屋苑或海怡半島方向，或由上述路線往香港仔方向轉乘呢個路線往堅尼地城方向，次程可獲HK$1嘅折扣優惠，但4A、4B同4C線只適用喺HK$2.2或以下嘅分段收費。
58/58M↔港鐵：由呢個路線往堅尼地城方向上車後1小時內喺堅尼地城站轉乘港鐵，或由堅尼地城站出閘後1小時內轉乘呢個路線往香港仔／數碼港方向，第二程可獲HK$0.5嘅折扣優惠，優惠只適用成人八達通。

派車
呢個系列路線（包括58、58A、58M、59、59A同59B線）字軌有28部車，包括豐田Coaster同三菱Fuso Rosa。
喺平號上午同下午繁忙時間，呢個系列路線26部車嘅中，其中3部會分別調動到51同51S線

客流量
皆因58線係來往香港仔到堅尼地城嘅唯一交通工具，而亦有前往數碼港上班嘅乘客支持，所以有一定嘅客流量。
香港島專線小巴9號線

香港島專線小巴9號線係香港香港島一條循環公共小巴路線，來往中環（交易廣場）同寶雲道。

史
1978年10月23號，路線開辦。
香港島專線小巴40線

香港島專線小巴40線係香港香港島一條專線小巴線，來往赤柱、淺水灣、深水灣同埋銅鑼灣，24小時服務，由進智公交營運。
一向以嚟，赤柱同淺水灣居民只能搭班次疏而兜路嘅中巴（後改由新巴營辦）嘅63（唔經香港仔隧道）同65號線（經香港仔隧道）往來銅鑼灣，所以呢條路線投入服務後，方便赤柱同淺水灣居民用直接途徑往來銅鑼灣區，都方便往來南區海灘同赤柱玩嘅市民，完全取代咗新巴63同65嘅地位，好多人搭。

史
1992年：40線開辦。
2000年2月28號：改經舂磡角、馬坑同赤柱廣場。
2009年7月4號：推出同56線轉乘本線（或相反）八達通轉車優惠。
2009年10月19號：唔經赤柱正灘嘅班次改名做40X線，喺車頭會插紙牌，以茲識別。
2011年12月12號：調整收費，全程收費由HK$9調整到HK$9.6（通宵班次則由HK$11調整到HK$12），而淺水灣前往銅鑼灣的分段收費由HK$6.5調整到HK$7.2（通宵班次由HK$9調整到HK$9.6），另取消由跑馬地馬場到赤柱分段收費。
2013年4月28號：調整收費，全程收費由HK$9.6調整到HK$10（通宵班次由HK$12調整到HK$13.2），而部份分段收費由HK$4.5-$7.2調整到HK$4.9-$8（通宵班次由HK$6.5-$9.6調整到HK$7-$10）。
香港島東選區

香港島東選區係香港立法會其中一個地方選區，範圍包括香港島東部嘅灣仔區同東區。
陶魯笳

陶魯笳早年讀於江蘇溧陽私立同濟中學、常州中學、上海復旦實驗中學，之後回鄉教授小學。1936年，加入中華民族解放先鋒隊，同年加入中國共產黨。1937年，擔任中共石家莊市委宣傳部部長。抗日戰爭期間，喺中共晉冀豫區委員會組織部任職，並先後擔任昔陽、平定、和順三縣中共中心縣委書記、中共太行第二地委組織部部長、地委副書記兼軍分區副政委、中共太行區委員會書記兼太行軍區政委等職位。
中華人民共和國成立後，先後擔任中共山西省委宣傳部部長、省委第二副書記、第一書記兼山西省軍區政委。1958年，喺中共八屆二次會議任中央候補委員。1960年，任中共中央華北局書記。四年後，首先向毛澤東匯報咗大寨同陳永貴嘅事跡，掀起咗「農業學大寨」風潮。1973年，任國防科學技術委員會主任、政委，並當選中共第十屆中央委員。
陶輪學社

陶輪學社（粵拼：tou4 leon4 hok6 se2）係中國廣東廣州嘅一間佛教拜祭場所，喺1945年起好，位置喺荔灣區龍津街道歷榮里8號同三元坊9號（近光復北路，舊時三元坊小學位置）。

史
1945年，澳門有公德林精會派咗四眾子弟到廣州之後，見到當地啲子弟都好神心去學佛而決定係廣州辦一間修行道場。喺觀本大師嘅發動下，請咗10位大法師出咗36両黃金買咗歷榮里6～8號嗰間屋而搞咗間殿宇，觀本法師將佢改名做「陶輪學社」。
創辦初期係幫婦女解不幸，重負責幫女仔飛髪、辦義學同贈醫施藥、畀衫褲同粥等慈善事業。由於照顧咗各大民眾意見嘅需求，所以嗰時好多海內外啲佛學子弟同勞苦大眾聽到陶輪學社之後就馬上到嗰邊。
雖然文革破四舊時期，學社俾人猛咁整蠱而出現嚴重損壞，甚至連殿宇被改成街道工廠同倉庫；而學社東邊嘅歷榮里2～6號嗰嚿地被改為三元坊小學。直到1981年，經中共廣州市委批准而恢復返陶輪學社，重收返被霸咗嘅一部分屋搞簡陋嘅重修，而東邊嘅三元坊小學嚿地喺2002年先至收返。
陶頓

陶頓（Taunton），又譯做湯頓，係英格蘭森麻實郡既郡治（county town）。陶頓係一個市集鎮，有大約一千年歷史，鎮內有一座大教堂（minster church） ，有一座喺公元10世紀起好既陶頓城堡（Taunton Castle）。依家呢座城堡係森麻實博物館，係一級文物。英王約翰（King John）同亨利三世（Henry III）都曾經探視過呢座城堡。2021年陶頓人口係61,674人比十年前（2011年）的統計數字少2,947人（4.6％）。
喺1839年，連接雅息特同碧仙桃既大西部運河（Grand Western Canal）經過陶頓。喺1842年，連接雅息特同碧仙桃既火車路軌途經陶頓。依家，呢度係 Musgrove Park 醫院既所在地，間醫院係郡內既主要醫院，有直昇機停機坪。呢度亦係英國皇家海軍陸戰隊第40突擊隊、英國英國水文局（Hydrographic Office）既所在地。喺1866年開始，好受歡迎既陶頓花展，每年都喺 Vivary 公園舉辦。2022年3月13號，抹大拉人聖馬利亞教區教堂，正式升級做陶頓大教堂（Taunton Minster）。
陷阱音樂

陷阱音樂（英文：Trap Music）係Hip hop音樂入面嘅其中一種，佢喺1990年代初期開始流行。而trap呢個名響亞特蘭大俚語嘅意思，即係一間販賣毒品嘅住宅。
陷落火山口

陷落火山口（英文：caldera）係一種特別嘅火山口，通常係由於火山錐頂部因爲失去地下熔岩嘅支撐崩塌形成。
陶陶居

陶陶居模出錯。原因：未指定部門。喺邊荔灣區第十甫籌66登錄2002年9月
陶陶居（粵拼：tou4 tou4 geoi1，俗話孖陶）係中國廣東廣州一老字號茶樓，大清光緒六年（1880年）開襠，家下有1間總舖同3間分舖。
佢因為有著高雅格局，喺廣州茶樓入邊有著殿堂級地位，歷史上係各方文人雅士鍾意打戥嘅地頭。

1間總舖同3間分舖
荔灣區總舖：荔灣區第十甫路24號
天河區分舖：天河區天河路228號，正佳廣場6樓。
北京路分舖：越秀區北京路168號，粵海仰忠匯4樓。
環市東分舖：越秀區環市東路329號，新粵新大廈2樓。

史
陶陶居係廣州嘅老牌茶樓。喺1880年清朝嗰陣，有個嗌黃澄波嘅人睇到呢度冇咩茶樓噉（清朝末年，西關一帶重係鄉下地方，同廣州市區隔住城墻），於是買落間百幾平方米嘅西關大屋。佢老婆個名嗌「葡萄」，所以當時起名做葡萄居，當時買嘅係姑蘇式嘅清茶細點，生意幾好。後來黃澄波死咗，間茶居跟住執笠。1927年，茶樓大王譚傑南（有講話係陳伯綺）代黃澄波重開茶樓，佢搦咗六萬兩銀喺下九路嘅原址重開。後來因爲超支，佢嗌關恒昌幫手，最後用8萬1600文起返間嘢。但係新股東話「葡萄居」個名唔好聽，於是改名爲陶陶居，意思係「樂也陶陶」。

共和國後
中華人民共和國成立後嘅第七年（1956年），因中國共產黨搞公私合營，間嘢被充公。重喺1966年變咗國有企業。文革期間受到剷除一切牛鬼蛇神嘅思想影響，間嘢俾當局改名成東風樓，所在嘅第十甫路就變成「秀麗路」直到1971年9月先至打回頭。
廣州飲食服務企業集團有限公司就用商標持有人身份銷售外發加工嘅「陶陶居」食品，而幸福樓飲食集團同樣有銷售自產食品。飲食集團嘅品牌顧問話集團啲「陶陶居」品牌食品同幸運樓集團啲產品同銷售渠道係有差異。而廣州市人大代表——丘育華話「唔話得市場很大就冇競爭」，若果唔係國資委單獨經營嘅，就應該畀幸運樓搞。
陶陶居後嚟俾中華人民共和國貿易部頒發咗「中華老字號」同「國家特級酒家」等榮譽。2005年6月個老舖被列入廣州市登記保護文物單位。

外判商標權
陶陶居喺福建廈門SM新生活廣場嘅分店
早喺2000年，幸運樓飲食集團由廣州工業發展集團下屬廣州飲食集團度攞咗陶陶居商標經營權，經營第十甫路陶陶居老舖，合約期至2018年9月11號。
2015年7月初，廣州陶陶居食品有限公司又去咗廣州交易所發公告，將陶陶居商標嘅餐館服務專案權限掛出外判，收尾畀主營山東菜嘅食尚國味飲食集團投得標的，簽低合約期至2024年，據悉陶陶居品牌使用費將由茶樓營業額度抽取點數方式來結算，保底數係279.11萬。陶陶居食品唔參與茶樓具體營運，但會監督茶樓嘅裝修風格及產品品質，要求食尚國味5年內至少新開設5間陶陶居茶樓。市面由此見到幸運樓、廣州工業發展集團、食尚餐飲3家企業共用陶陶居商標嘅局面，其中幸運樓同食尚餐飲係獲授權負責陶陶居餐飲嘅運營，而包括月餅、餅乾等陶陶居品牌嘅食品加工仍由廣州工業發展集團下屬嘅國資公司來生產、售賣。
2015年8月，山東食尚喺廣州正佳廣場開設第一間新舖，食肆入邊有滿洲窗、鳥籠、趟門等廣州老西關元素，而格局係現代餐廳個款：客座係兩人檯凳為主，有半開放式嘅多人包間。食尚嘅東主尹江波話，要埋畀新一代後生歡喜陶陶居，就要喺鋪面裝修、出品同服務上同消費趨勢結合埋。
2016年8月，喺廣州麗影廣場開設第二個舖。12月喺福建廈門SM廣場開設第三間分舖，係外省嘅首間新舖，而同月喺廣州環市東以街鋪形式新設分舖。
2017年5月，喺廣州珠江新城西塔新設高檔分舖，裝修同出品都不同以往。

佈置
陶陶居充滿著嶺南建築風格。 老舖喺1933年重開陣有較多改建，當中大樓係三層鋼筋混凝土結構，天面有六角亭，裝飾嘅彩畫灰飾等極富嶺南風格。內設卡座正廂、大觀園、濂溪清舍、八卦圖形等卡位，別具匠心。為迎合埋文人清雅風格， 內籠牆壁掛埋咗名人字畫、詩詞對聯，七彩玻屏風上仲刻埋詩畫，供茶客欣賞。
老陶陶居主要客位採用圓枱而非方枱，餐枱都會要鋪枱布，餐廳內亦配置洗手間。
當幸福樓集團買低陶陶居（營運權）後，亦有粉飾一番，古舊傢私有保留完好，仍保持咗傳統茶樓嘅風韻。

招牌
招牌
有講話陶陶居嘅招牌係康有為寫嘅，用嘅係石門銘碑法。康有爲喺萬木草堂敎書嗰陣成日來呢度飲茶，於是親筆寫招牌。亦有種講法認爲係康有為爲佢妾侍「陶陶」嘅閨房題字，後來流入茶樓老世度。喺戊戌變法失敗後、康有為走難，之後革命思潮興起，康有為嘅保皇思想唔合時勢，茶樓主人驚畀人話，於是去咗牌入面「康有為」嘅名。有人話呢幅招牌可能唔係康有為寫嘅，因為嗰時有好多人學寫康體字。

茶
陶陶居最出名嘅係「山水名茶」。
廣州北邊嘅白雲山度有眼九龍泉，水質好靚，而陶陶居就每日請十幾個咕喱去擔水，擔水時上面插住有「陶陶居」個名嘅旗仔，係上晝同晏晝開工。嗰時無現代交通咁發達，啲咕喱靠行，單程就起碼三、四個鐘。
而陶陶居之所以專門擔山水，係因爲用九龍泉水沖茶，茶會好清甜。因爲噉，陶陶居飲茶嘅人越來越多，於是佢改用大板車來車水。
靚茶除咗要有靚茶葉、靚水外，重要配番靚茶具。而陶陶居用嘅茶壺就係宜興紫砂壺，而炭爐則係潮州出嘅，叫做「瓦鼎陶爐、文火紅炭」，煲到個壺有蝦眼水出嚟就可以倒落去有茶葉嘅茶葉甇度喇。

馳名出品
陶陶居由唔少嘅廣東風味菜，其中畀定為名菜嘅就有豬腦魚雲羹、五彩鮮蝦仁、 薑蔥炒肉蟹、西湖菊花魚、手撕鹽焗雞等 10 種。
豬腦魚雲羹，係用豬腦、鮮蝦、魚雲、火腿、肉粒、瘦叉燒粒、鮮菇粒等原料燴成，湯色金黃，係出咗名嘅傳統菜式。
另外仲有歷屆美食節獲獎菜式，如金牌麻皮乳豬、滋補鹽燉雞、浙江風味雞、瓦煲鎮江雞、秘制乳鴿皇、花膠洋參燉水魚、瑤柱綠豆扣田雞、金粟桂魚件、花枝秋菊、雙果紫菜丸、瑤柱綠豆扣田雞、百花齊爭豔、哈蜜水晶丸等。

點心
陶陶居嘅仲有歷史悠久嘅精美點心廣受好評，每日供應嘅點心有成百款，如乘風破浪船、陶陶蝦餃皇、蟹黃幹蒸燒賣、蜜汁叉燒包、鴛鴦雞蛋撻、陶陶甘粟餅、海南水晶球、五仁白綾酥、裱花蛋糕、迷你像生、欖蓮香波、香麻鴛鴦卷、雞粒千層盒等。
奶皇包：有甜香嘅椰子味，當把包皮掰開嘅時候，鮮黃色嘅奶皇滿溢咁漏出嚟。奶同蛋黃嘅比例適中。
高級文憑

高級文憑（英文：Higher Diploma）係源自英國嘅學位等級，愛爾蘭、香港等地方都有，資歷水平高過文憑，低過學士學位。
高美士街

高美士街（葡文：Rua de Luís Gonzaga Gomes），響澳門新口岸嘅一條馬路，全長519米，附近有金蓮花廣場、澳門理工學院、葡萄酒博物館之類嘅主要建築；又同畢士達大馬路連接。高美士街嗰名係嚟自路易士, 貢沙華, 高美士，(Luís Gonzaga Gomes)，係澳門土生葡人，一位漢學專家、作家同歷史學家。
高繼沖

高繼沖（粵拼：gou1 gai3 cung1；943年—973年），係荊南第五位國王，亦係荊南最後一個國王，962年到963年在位，跟諡號叫荊南德仁王。
高級首席地政主任

高級首席地政主任（英文：Senior Principal Land Executive, SPLE）係香港政府地政總署地政處嘅公務員職位，屬於地政主任職系入面職級最高嘅職位，同時係地政主任同地政督察兩個職系嘅首長，編制一人，職級係首長級薪級第1點（D1）。

歷史
地政主任職系自1976年4月設立，取代1959年設立嘅田土督察（英文：Land Assistant）職系，初期隸屬新界政務署各區理民府，到咗1982年4月地政總署成立之後改為隸屬地政總署。地政主任職系本身設有地政主任、高級地政主任、總地政主任、首席地政主任四個職級。到咗1995年12月，香港政府響應地政主任會嘅提議，向立法局人事編制小組委員會提出建議，決定喺首席地政主任之上設立高級首席地政主任，提升原來嘅首席地政主任(總部)職位。新職級作為地政主任同地政督察嘅職系首長，主管地政處入面嘅高級首席地政主任(總部)辦事處，成為地政主任職系最高職級，亦係呢個職系入面唯一嘅首長級職位。首任高級首席地政主任係黃達昇，佢喺1996年1月由首席地政主任(總部)晉升為高級首席地政主任(總部)，至到2001年3月退休。
高緯

北齊後主（溫國公）高緯（556年5月29號—577年11月），字仁綱，南北朝時期北齊第五位皇帝（565年－577年在位），北齊武成帝高湛的兒子。

一生
佢即位嗰陣，腐朽嘅北齊政權已經搖搖欲墜，佢自己重仍然荒淫無道，導致北齊軍隊衰弱，政治腐敗，尤其最大致命傷係誅殺名將斛律光、高長恭、段邵，噉樣令到北齊失去可以抗擊北周侵略嘅有能將領，北周來攻，齊軍大敗，周軍冇幾耐攻爆咗北齊京師鄴（家下河北臨漳），高緯即刻將皇位傳畀自己8歲嘅仔高恆，然後帶住幼主高恆等十幾人騎馬準備投降南面嘅南陳，但係佢哋班友一逃到去青州（家下山東青州）就俾周軍俘虜咗，俾北周封做溫國公，冇幾耐因為被誣陷謀反，俾人賜死。終年21歲。
諷刺嘅係，高緯被俘之後，對北周武帝宇文邕提出嘅要求竟然係將馮小憐還翻畀佢。宇文邕話：「朕對於天下，就好似除鞋一樣咁輕視，一個老太婆有咩咁好同您爭呢？」高緯對馮小憐痴愛到噉，但係呢份情代價亦都太沉重、太荒唐。高緯寵愛馮小憐，李商隱曾經寫詩諷刺佢：
「小憐玉體橫陳夜，已報周師入晉陽」—北齊兩首(第一)第二聯
「晉陽已陷休回顧，更請君王獵一圍」—北齊兩首(第二)第二聯
呢兩首詩說明北齊後主喺北周入侵嗰陣仍然唔理政事，荒唐、淫亂。

后妃
斛律皇后，左丞相斛律光女。
胡皇后，隴東王胡長仁女。
穆皇后，婢女輕霄個女，老豆嘅身份已經失傳。
馮淑妃
左娥英李氏，李祖欽女
右娥英裴氏
曹昭儀，曹僧奴女
曹昭儀嘅家姐
董昭儀，董賢義女
毛夫人，毛思安妹
彭夫人
王夫人
小王夫人
李夫人
李夫人，李孝貞女
高級程式語言

喺電腦科學上，高級程式語言（英文：high-level programming language）係指高度抽象化、唔多反映電腦內部實際運作嘅程式語言。
高級管理人員

高級管理人員（英文：senior management），又叫高級管理層，簡稱高層或者高管，指一啲管理成個組織嘅人，喺牟利組織當中包括咗行政總裁（CEO）同董事會（board of directors）等等。
佢哋負責控制同監管成個組織嘅運作，會喺頂層嗰度設定策略計劃、公司政策、同埋為個組織嘅整體方向做決策。佢哋亦都可能會喺動員外界資源上扮演主導嘅角色（例如係同外界組織打交道）。呢啲頂層管理者要向股東、社會大眾、同埋監管企業嘅公共組織負責，亦都因為噉，頂層管理者好多時會做個組織對外界嘅「面」，令到大眾將佢同個組織聯想埋一齊。出名嘅例子有蘋果公司嘅創辦人兼（生前係）行政總裁喬布斯（Steve Jobs）噉，佢喺好多場合之下都會出面代表蘋果公司向社會大眾講嘢，令到好多人一講起蘋果公司就會諗起佢。
董事會嘅成員（董事）主要係一啲對股東有受託人式責任嘅非行政人員，喺多數嘅牟利組織當中都係比較少參與個組織嘅日常運作。據估計，財富美國五百強（Fortune 500）入面嘅公司嘅董事平均每個禮拜用 4.4 個鐘頭做董事會相關嘅工作，而喺 2016 年佢哋平均年薪係 245,000 美元。董事負責設定組織嘅策略、做啲好似買起第啲公司等嘅重大決定，仲會幫手請或者炒啲頂層管理人員（包括咗行政總裁），而事實係，對於做行政總裁嘅人嚟講，「要點樣應對董事會」係一個大問題，有近期嘅調查顯示，行政總裁最常俾人插嘅係「唔識應對啲董事」。董事會有陣時又會直接同某啲員工接觸。
高級組合語言

高級組合語言（High Level Assembly）係一種高級嘅組合語言。
魯米

魯米（Rūmī，1207年9月30號—1273年12月17號）係波斯伊斯蘭學者同詩人，最出名作品係詩集《瑪斯納維》。
魯米那鈉

魯米那鈉（Luminal），又叫苯巴比妥（Phenobarbital），係一隻藥，可以用嚟醫啱啱出世嘅蘇蝦嘅黃疸病。
魯班先師廟

魯班先師廟（Lo Pan Temple），又叫魯班廟，係香港西環一間廟宇，喺堅尼地城青蓮臺15號，1884年開，供奉三行祖師魯班。
喺1994年被評為香港一級歷史建築，2009年12月18號確定評級。
魯真公

姬濞（—前825年）即魯真公，係西周魯國君主，前854年到前825年在位。
魯穆公

姬顯（—前377年）即魯穆公，係戰國魯國君主，前415年到前377年在位。
魯甸

魯甸係中國雲南昭通一個縣，總面積1519平方公里，人口37萬。
黐電

黐電係種廣東常見嘅中小學生玩耍，係種集體遊戲。 一般一舖玩兩個鐘頭，好用體力。

玩法
將人當係兵，分兩隊，每隊搵條柱做大本營，兩條柱通常隔個球場或一段咁長路。每隊要諗辦法摸對方大本營。兩隊由自己大本營出發，去攻擊對方大本營。呢個遊戲最終目的，就係有電兵，喺敵兵俘虜唔到你之下，掂到敵方條柱。又或者，係將敵兵全部捉到你嘅大本營，你可以大搖大擺咁去掂人哋個柱。

充電
之但係，喺自己大本營出發前，要摸摸自己大本營先，謂之『充電』。如果半路遇到敵兵，敵兵充電喺自己之後，敵兵就叫『新電』，如果敵兵充電喺自己之前，就叫『舊電』。

俘虜
新電可以捉舊電，舊電唔可以捉新電。亦即係話，舊電俾新電掂親，就做咗俘虜。俘虜要跟住去到敵方大本營，用手掂住敵方大本營，新俘虜掂住舊俘虜，拖成一串俘虜。

救兵
咁，我方見到自己兵畀人俘，就要過去救。救兵一定要有電，即係掂過自己大本營，而冇用過自己電來捉人，又唔係啱啱畀人救嘅兵，先至可以做救兵。救兵要防住敵方新電兵。敵人可以匿喺對面街，後面街市，天橋上便，單車線隔離個花叢入邊，好危險嘅。假如中間畀人捉，就會連自己都埋俘虜。
我方救兵嘅任務，系去掂俘虜之中任何一個自己友。一掂，成班俘虜就即救。但係個救兵就冇晒電嘅，任何敵兵掂到，都要做俘虜。救完人無晒電，亦都唔可以去攻擊敵人大本營柱，要即刻返自己大本營充電.
黑人抬棺專業團隊

黑人抬棺專業團隊（英文：Dancing Pallbearers）係一隊來自非洲加納共和國阿散蒂地區嘅殯儀團隊。2020年4月，佢哋嘅抬棺舞（Dancing Coffin）喺全球網絡爆紅。

經歷
黑人抬棺專業團隊嚟自加納阿散蒂地區。以班哲文·埃杜（Benjamin Aidoo）為首嘅Nana Otafrija Pallbearing Services團隊開始幫人哋送殯。後來，班哲文·埃杜決定喺佢哋嘅護柩工作入面加入跳舞元素。喺葬禮上抬棺跳舞要加錢，差唔多係非洲人一年嘅收入。英國廣播公司同美聯社喺2017年先後對佢哋進行咗報道，當時都流行咗一陣。去到2020年4月，黑人抬棺成為黑色幽默同網絡迷因，有網友喺佢哋跳舞嘅片度加入咗搞笑嘅音樂，亦有網友將佢哋跳舞嘅片同人哋發生嘅遭遇混埋一齊。呢啲片廣泛咁上傳到抖音、YouTube、bilibili等影音網站，呢啲片嘅背景音樂《Astronomia》亦都隨之爆紅。喺巴西同非洲，佢哋跳舞嘅片同武漢肺炎防疫喺宣傳廣告結合。

瘀嘢
加納有另一啲差唔多嘅團隊喺佢哋跳舞嗰陣唔小心將個棺材跌咗落地，死者個屍身彈咗出嚟，家屬非常之傷心。
黑亞當

《黑亞當》（英文：Black Adam）係2022年上畫嘅美國電影，由狄維莊遜、皮雅斯布士南、艾迪士荷治主演，贊美哥勒施拉執導。
黑人

黑人（喺美國又叫做非裔美國人），即係黑色人種，又有格羅人種，尼格羅－澳大利亞人種、赤道人種、剛果人種，海地人種，係人類分類學說裏面嘅一種人種。
現今黑人大多聚居喺非洲同美洲（安達曼群島、尼科巴群島、美拉尼西亞同澳大利亞原住民嘅膚色係黑色，但係現今根據其他科學證據將佢哋歸類為棕色人種，而唔係黑色人種）。
公元十五世紀前，黑人係非洲最多嘅人種。
黐脷筋

黐脷筋，脷嘅問題，脷筋過短。脷筋學名舌繫帶，脷底連口腔嘅條狀組織。過短或者會影響脷尖活動範圍。睇有無黐脷筋，伸脷嗰陣，脷尖呈心形。之不過，黐脷筋唔係發音不清主要成因。
黑

黑（粵拼：hak1）係一隻色，同白相反，完全唔反光。響西洋文化，黑有負面意思，但中華文化就無乜特別好壞。

黑鼆鼆
個天黑鼆鼆
黑鼆鼆係粵語對黑嘅其中一個稱呼。例如講啲嘢黑鼆鼆，啲人曬到黑鼆鼆咁，或者去到唔夠光嘅地方，好似個山窿黑鼆鼆咁。
鼆，讀蚊，意思為暗，係指無光嘅狀態。
雙元音

雙元音（粵拼：soeng1 jyun4 jam1；或者叫雙母音，二合複元音，二合複母音）係指由兩個單元音組成嘅一個音位，具體表現為喉上聲腔由發一個元音嘅構造轉變到發另一個元音嘅構造。國際音標嘅雙元音係加一個（⟨◌ ̯⟩）喺一個元音度，例如 [ai̯]、[au̯] 等等。
唔同語言對乜嘢構成雙元音嘅規定係唔同嘅，因此兩個元音並列唔一定係構成雙元音。例如廣東話嘅「雞」字嘅韻母係個雙元音，即係 [ɐi̯] 音，係 [ɐ] 同 [i] 喺埋一個音節度讀快。法國法文根本係冇雙元音，雖然 ail /aj/ 聽落去係好似雙元音，其實唔成。重有 naïve 嘅元音係 [a] 同 [i] 兩個元音喺兩個音節分開讀，但係啲人唔認為 [a] 同 [i] 分開兩個音節讀叫做雙元音。魁北克法文就有雙元音，通常係關音節嘅長元音變成，例如 tête /tɛːt/ 讀成 [taɪ̯t]。
雙分子親核取代反應

雙分子親核取代反應，係親核取代反應嘅其中一種，可以叫做SN2反應，其中S代表Substitution（取代），N代表Nucleophilic （親核），個2字代表渠嘅速率控制步驟關兩種分子事。渠喺無機化學入面叫交換機理。

機理
用溴乙烷同氫氧根離子嘅反應做例子：
溴乙烷同氫氧根離子嘅反應
由上邊圖片見到，氫氧根離子就係親核體，溴離子係離去基團。
親核體（OH-）於離去基團（溴）嘅背面進攻中間嘅碳，經過一個唔穩定嘅過渡態，好快之後溴離子離去，剩番乙醇。反應一次過完成，叫做協同反應。

整體
圖片入面嘅Nu-代表親核體，X、Y、Z分別代表本身連於碳上面嘅唔同基團，而L代表離去基團。可以見到親核體於離去基團的背面進攻碳原子，經過短暫同唔穩定嘅過渡態之後，離去基團離開，出一個新化合物。
由於親核體於離去基團嘅背面進攻，所以X、Y、Z三個基團就會反咗去另一邊，好似親核體將基團推咗去另一邊咁。因此，如果碳原子本身有手性，咁樣渠嘅立體化學就會掉轉，即是所謂嘅瓦爾登翻轉（構型翻轉）。

溶劑
最好用極性非質子溶劑，咁樣就有利於離去基團嘅離開。而親核體又唔會同溶劑用氫鍵連住，俾溶劑阻住，進攻唔到碳原子。

位阻效應
位阻效應係雙分子親核取代反應嘅一大阻礙。如果中間嘅碳有好多基團（例如甲基），就會擋住親核體進攻嘅路綫，令速率大大降低。

離去基團嘅强弱
如果離去基團嘅鹼性越弱（共軛酸嘅酸性越強），咁樣渠嘅離去能力越強，越快走。
鹼性：（强鹼）氟>氯>溴>碘（弱鹼）
速率：（慢） 氟>氯>溴>碘（快）

同SN1嘅分別
SN1嘅速率控制步驟只關一種分子事，但係SN2嘅速率控制步驟關兩種分子事。
可以將SN1睇成離去基團自己走，親核體先攻擊碳（碳陽離子），而SN2係親核體迫走離去基團。
雙兒

雙兒係金庸武俠小說《鹿鼎記》男主角韋小寶嘅7個老婆之一。書載，雙兒嚮九月出世，鄉下嚮江南湖州，家人俾貪官殺死後，由湖州莊家少夫人收留做丫鬟。莊夫人老公嚮「明史案」俾鰲拜害死，莊夫人為感激韋小寶殺死鰲拜，將雙兒送畀韋小寶。
雙兒性格溫純，有武術底子，對小寶千依百順。查良鏞（筆名金庸）認為：「有幾個老婆不太好的嘛。像方怡老是騙他，公主老是打他，所以都要離開他。雙兒對他是最好的，要留下。」
韋小寶有7位夫人：蘇荃、方怡、雙兒、曾柔、建寧公主、阿珂、沐劍屏。
嚮多部《鹿鼎記》電視劇，雙兒曾經由周秀蘭、貝心瑜、陳少霞、吳辰君、何琢言飾演。
雙及物動詞

雙及物動詞（ditransitive verb）係可以有兩個賓語嘅動詞。
英文例子－
He handed Sarah the book（佢遞本書畀莎拉）
－hand 做動詞通常係指遞... 畀... 噉嘅意思，後面掕兩個名詞，第一個名詞表示收件物品嘅人，而第二個名詞表示件物品係乜。

基本概論
内文：動詞同及物
睇埋：文法
雙及物動詞顧名思義即係指掕住兩個賓語嘅動詞，通常會帶住傳遞或者接收等嘅意思。
幾句廿一世紀初廣東話例句：
... 呀噉。
廿一世紀初廣東話以外嘅語言，都會有雙及物動詞，例句：
（英文）Ming handed me the book.（明仔遞本書畀我。）
（法國話）Marie a confié ses secrets à sa grande sœur.（瑪麗講咗佢啲秘密畀家姐知。）
（英文）We are teaching Michael Cantonese pronunciation.（我哋喺度教米高廣東話發音。）
（日本話）Chun-san wa mada watashi ni 500-doru no shakkin ga aru.（阿蟲仲爭我 500 文。）
（清朝粵語） 我送禮物與秀才。（我送禮物畀秀才。）:p 78

語言類型
睇埋：詞句配列同文法格
唔同話，處理雙及物動詞嘅方法都可以唔同，例：廣東話表達「將一樣嘢交畀」噉嘅意思嗰時，係主題行先接收者行後嘅：
→ 畀本書我。（bei2 bun2 syu1 ngo5）
而標準官話表達同樣嘅意思嗰陣時，就係接收者行先主題行後：
→ 給我這本書。（拼音：gěi wǒ zhè běn shū）
語言類型學嘅研究者又會按雙及物動詞嘅特性嚟將語言分類。

直接間接
睇埋：直接雙及物配列
首先，一隻雙及物動詞定義上就實會涉及 3 嚿物體：
A（Agent）－即係做出舉動嗰方；R（Recipient）－即係接受舉動嗰方；T（Theme）－即係舉動傳達嘅事物；
間接（indirective）雙及物配列即係 T = P，指隻語言會將 T 當正係得一個受體嘅及物動詞嘅 P 噉，係世上最常見（有估計話超過 50%）嗰隻雙及物配列。
除此之外，亦都有啲語言會採取直接（secundative）雙及物配列，即係 R = P，指隻語言會將 R 當正係得一個受體嘅及物動詞嘅 P 噉，估計有 17.2% 嘅語言都採取噉嘅做法。例如英文就被指有陣時會有直接雙及物配列噉嘅做法，例句：
I gave Mary the ball.（我畀咗個波畀瑪麗。）
－the ball（個波）好似一隻得一個受體嘅及物動詞嘅 P 噉，擺咗喺句子最尾度。
雙佔

雙佔（duopoly）係指一個市場由兩間公司霸佔嘅情況。
雙十一三罷

雙十一三罷，又叫紀念日三罷，係2019年11月11號和平紀念日由香港民間人士發起嘅一次反逃犯條例修訂抗議活動，所謂「三罷」即係「罷工」、「罷課」同「罷市」，同時亦喺上晝針對交通搞唔合作運動（主要影響港鐵同一啲主要公路）。呢個嘅行動代號又叫做「黎明行動」，「黎明」除咗代表一天光就行動之外，亦呼應反修例歌曲《願榮光歸香港》嘅歌詞「黎明來到要光復這香港」，之後日子嘅活動亦被歸入「黎明行動」系列。
雙十一三罷嘅規模較上一次八五三罷更大，好多港鐵站同道路都受到影響。成日香港多個地方都出現警民衝突，更頭一次喺平日日間喺中環鬧市發射催淚彈。

示威者中槍
内文：西灣河示威者中槍案
嗰日朝早，有警員喺西灣河用實彈射中一位示威者，係成場運動中第二位畀實彈射中嘅人。
鹽熔電池

鹽熔電池，熔鹽電池（molten salt battery，亦叫熱電池）係一類用熔化咗嘅鹽做電解質嘅化學電池。其能量密度同功率密度都高。傳統嘅一次過唔叉得嗰款鹽熔電池，存放喺室溫之下，裏面嘅成分保持固體狀態，可以擺喺度好耐，都冇問題，一經加熱就用得。叉得電液態嘅鹽熔電池用嚟做工業後備電源、畀某啲電動汽車、同埋做電網儲能。
鹽田

鹽田係產鹽嘅田，位置係海邊，引海水入去，等佢曬乾，淨低嘅就係海鹽。
鹽田仔

鹽田仔（Yim Tin Tsai）係香港一地，舊時一島，家係半島。佢喺大埔東北，船灣以南，夾喺船灣海同大埔海之間，東南有沙洲連去馬屎洲。鹽田仔有三門仔路，出汀角路來往大埔。

名
鹽田仔，顧名思義，係鹽田，之不過田唔大，所以就叫鹽田仔。鹽田仔東部因水流沖積，成爲淺灘，啱晒圍海曬鹽。不過家下無人曬鹽，生晒浪柴，即係學名叫嘅紅樹林。舊時鹽田仔一帶多水上人嘅船，後尾唔少人搬上岸。島北有聯益漁村，另外有白沙頭洲三間仔搬村過來嘅水上人，喺島嘅西北灣度建村，叫三門仔新村，所以呢帶又叫三門仔。
鹽田區

鹽田區係深圳六個市轄區其中一個，喺深圳東南邊，深圳經濟特區範圍內，夾喺羅湖區同龍崗區之間。
喺鹽田區嘅沙頭角，有明思克號航空母艦擺喺主題公園入邊，作為一個旅遊景點，被人參觀。

交通
有人建議起深圳地鐵8號綫嚟服務呢一區。
鹽焗雞

鹽焗雞係一味客家菜，一般做法係將隻雞用玉扣紙包住，再放落一堆鹽入面焗熟。
鹽焗雞好多時會點沙薑食，所以又叫沙薑鹽焗雞。
鹽田仁史

鹽田仁史（1981年5月28號—）係日本足球員，司職守門員，效力大宮松鼠。
鹽田仔避風塘

鹽田仔避風塘（英文：Yim Tin Tsai Typhoon Shelter）係香港一個避風塘，喺新界西貢區鹽田梓（唔係大埔區鹽田仔）東部沿岸。避風塘佔地9.2公頃，作業船隻同遊樂船隻嘅泊位各佔4.6公頃。
維基同享有多媒體嘅嘢：Yim Tin Tsai Typhoon Shelter
鹽田壆臨時遊樂場

鹽田壆臨時遊樂場，香港公園之一，遊樂場之一，喺大嶼山大澳鹽田壆，英文叫Yim Tin Pok Temporary Playground。行政上歸離島區。設施有硬地球場，以及七人足球場。
黑部光昭

黑部光昭（1978年3月6號—）係日本足球員，司職前鋒，曾經喺2003～2004年間爲日本足球代表隊出場4次。
黑金迷牆

《黑金迷牆》（The Skulls）係一部2000年美國心理驚悚電影，由洛高漢做導演。主演係Joshua Jackson、保羅獲加、Leslie Bibb。故事根據耶魯大學骷髏會嘅一啲陰謀論而拍出嚟。
黑鏡

《黑鏡》（英文：Black Mirror）係英國科幻單元電視劇，2011年開始播，而家總共製作過5季。
黑陶文化

黑陶文化，又叫龍山文化，係喺中國發現新石器時代一段文化，年代大約公元前3000年到公元前2000年。時間來睇係遲過彩陶文化少少。呢個文化有好多石器，骨器，蚌器，而最特別係有好多黑陶，即係黑蚊蚊嘅陶器，所以就叫黑陶文化。黑陶文化主要係黃河中下游發現，因為佢最先響山東省歷城縣龍山鎮發現，所以亦都叫龍山文化。

發展
黑陶文化比陜西一帶彩陶文化發展得快好多，搵食架生唔單止款多，連數都多。皆因佢哋已經識得用車整陶器。占巫都好發達。社會已經有私產，變做父系社會，亦都開始有階級之分。城開始有雛形，因為已經有夯土造牆。
到咗後期，山西陶寺係家下發現到最大嘅黑陶文化遺址，有埋城牆。呢個時間已經種米。
新石器時代人口到咗呢個時間，已經係到頂。去到黑陶文化尾，人口跌得好快，墓裏面掘到嘅黑陶質素亦都無咁好。

黑陶
黑陶燒陶嗰陣滲炭而變黑。呢陣時嘅黑陶係因為用車製，整嘅技巧好唔錯。黑陶外面亦都打到好滑。不過黑陶好易打爛，所以慢慢畀金屬取代。
黃秋爽

黃秋爽（1992年5月28號—）係中華人民共和國女子體操運動員。湖北襄樊人。
黃竣鋒

黃竣鋒（英文：Jason Wong，1978年7月8號—），原名黃集鋒，係香港男演員，2012年亞洲先生季軍，參選後隨即入咗亞洲電視做過兩年藝員，亦拍過好多電影。

演出
呢個表唔完整，歡迎加料。
黃種人

黃種人（Mongoloid）係指一個歷史上住喺東亞一帶嘅一個人種。
呢篇黃種人係關於族群嘅楔位文章，仲未完成嘅。麻煩你幫手補充佢嘅內容。
黃秉槐

黃秉槐，MBE，OBE，JP（1937年11月2號—1997年6月4號），係香港工程師、香港市政局議員、香港立法局議員。
1997年6月1號，黃秉槐心口唔舒服，6月2號因為不省人事送入醫院，至6月4號上晝因為心肌梗塞逝世。

馬主生涯
早喺1980年代中期，黃秉槐、黃鄭淑媛兩公婆就已經喺香港賽馬會做馬主，名下賽駒包括「喜旺寶」、「金威」、「真威」、「加威」，當中嘅「金威」、「真威」、「加威」就係簡炳墀馬房嘅鐵馬代表。
黃秋萍

黃秋萍係香港親中派政治人物兼鄉議局人士。

選舉經歷
喺2021年9月，佢成為香港特别行政區選舉委員會鄉議局界委員。
黃竣琮

黃竣琮（1992年1月4號—），係香港音樂製作人。佢喺洛杉磯音樂學院畢業。
黃竹坑

黃竹坑（粵拼：wong4 zuk1 haang1）係響香港港島南岸一笪地方，響香港仔東面，深水灣西面。響香港地區行政中，黃竹坑屬於南區，目前主要係一個住宅同輕工業區。
黃竹坑東面嘅壽臣山一帶，曾經係香港圍嘅所在地，係香港地名來源之一。原村嘅大部分已被政府拆卸，家陣僅存黃竹坑新圍同小部分黃竹坑舊圍。

名
《粵大記》中黃竹坑嘅相關記載「鐵坑」（中間偏右上）。
黃竹坑舊時係條涌，所以叫「坑」。古時又叫鐵坑。家下工業區一帶，係涌嘅出海口，舊時叫涌尾，係水上人搭棚聚居嘅地方，有如家下大澳。
英人初到黃竹坑，就叫呢度士丹頓涌（Staunton Creek）。Creek卽係涌，而Staunton就同中環史丹頓街一樣，以東印度公司嘅士丹頓而名。士丹頓跟譚夏士出使北河，曾經實地到過呢，所以有咁名。家下條黃竹坑呢條涌，變咗條明渠，所以叫唐字叫黃竹坑渠，英字Staunton Creek Nullah。

史
黃竹坑一帶響新石器時代就有人住，現存嘅古蹟有黃竹坑石刻。到咗明朝嘉靖年間，有人響該處一帶建立香港圍，成為香港島早期具規模嘅村落之一。而當時黃竹坑西部係一個內灣，亦吸引咗唔少漁船停泊。
黃竹坑自1960年代開始開發，內灣亦被填平發展工業大廈，令黃竹坑一度成為香港嘅其中一個主要輕工業區。但隨著1990年代大部份紛紛遷移至中國大陸，製造業「日落西山」，加上香港政府銳意將香港仔同佢週邊地區發展成為一個旅遊區，黃竹坑將會轉型成三四星級酒店為主嘅酒店區，部份工廠大廈會改建成酒店。
馮煒堯

馮煒堯係香港親中派政治人物。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會紡織及製衣界委員。之後，佢有份提名林鄭月娥參與2017年香港行政長官選舉。
馮盈盈

馮盈盈（粵拼：fung4 jing4 jing4*2；英文：Crystal Fung；1994年6月10號—）係香港女藝人，2016年度香港小姐競選冠軍同2017年度國際中華小姐競選季軍。佢喺香港大學本科畢業。

選美之前
馮盈盈喺香港大學修讀食物及營養學系，並曾經擔當模特兒工作。

參加選美
馮盈盈參加2016年度香港小姐競選，由於喺面試時有價值過百萬港元嘅名車接送，加上條件唔錯，而被睇高一線，成為熱門之一，並且最終贏到冠軍。

緋聞
佢2015年有咗一位醫生男友Martin。2019年底，佢宣佈同男友分手，原因係相見好同住難。
2020年，馮盈盈被指同主播鄭衍峰疑似發展地下情。仲話盈盈推薦對方多次亮相主持嘅節目《後生仔傾下偈》，連價值60萬嘅座駕都借畀鄭衍峰代步。
馮玉麟

馮玉麟，香港親中派政治人物兼商界人士，數碼通集團副主席及執行董事。

選舉經歷
喺2016年，佢成為香港特别行政區選舉委員會商界（第一）委員。之後，佢有份提名林鄭月娥參與2017年香港行政長官選舉。
喺2021年8月，佢當選成為香港特别行政區選舉委員會商界（第一）委員。之後佢喺李家超無提政綱嘅情況下，有份提名李家超參與2022年香港行政長官選舉。
馮煒光

馮煒光（FUNG Wai Kwong, Andrew，1961年6月27號—），外號「白宮發言人」、「自宮發言人」，係香港民主黨前核心成員，做過該黨司庫，參選過副主席但係輸咗，前任南區區議會海怡西區議員。

生平
馮煒光喺1984年擔任過香港大學學生會同埋香港專上學生聯會會長，之後又做過區議員同埋香港政府中央政策組兼職顧問。
2003年香港區議會選舉，馮煒光第一次參選區議會但係輸咗，2007年香港區議會選舉再參選而當選，2011年香港區議會選舉連任。
2007年香港立法會港島選區補選初期，馮煒光本來話想參選，但係喺2007年8月19號表明唔會參加補選，改為支持黨友甘乃威。
2012年6月14號宣佈退出民主黨，之後立場就由泛民主派轉向親中派，由2013年12月16號開始，做香港特別行政區行政長官辦公室最後一位新聞統籌專員，任期去到2017年6月30號。
2021年12月，馮煒光喺第7屆香港立法會選舉參選選舉委員會界別，以708票落選。

雨傘運動期間散佈假新聞
喺雨傘運動期間，香港警察毆打示威者，被網民廣泛討論。10月15號凌晨，馮煒光喺Facebook轉載「受傷警員」嘅相片，早前已經被網民嘲笑係香港電視網絡劇集劇照，港視亦喺Facebook證實果張相係演員胡烱龍喺電視劇Night Shift穿著警察制服嘅造型。佢嘅所作所為更被美國《時代雜誌》形容為「適得其反」，報道標題係「Hong Kong's Top Media Official Shared a Fake Photo of a Beaten Cop」。對於網民將劇照當虐警，胡烱龍之後接受雜誌《FACE》嘅訪問時，都話『正常都入咗醫院啦！』

香港逃犯條例爭議期間攻擊翠華餐廳
2019年，香港陷入逃犯條例修訂草案風波，喺8月29號，馮煒光同埋同屬親中派嘅吳秋北喺Facebook批評翠華餐廳最新調味包嘅包裝，當中包括印有穿著制服嘅動物嘅胡椒同白糖包裝，係諷刺警察，又話要罷食翠華餐廳。之後翠華回應，設計喺2015年嘅時候已經有，2015年同2018年介紹翠華嘅網誌都有講，而且原意係呼籲客人響應環保，不點名批評吳秋北同馮煒光係刻意抹黑，別有用心破壞集團聲譽，保留法律追究權利。
馮玉祥

馮玉祥（1882年11月6號—1948年9月1號），字煥章，中國安徽巢湖人，中華民國嘅軍閥同埋國民革命軍陸軍上將。1924年11月5號喺北京發動咗政變，唔單衹佢嘅軍隊包圍咗紫禁城，溥儀被迫從紫禁城走人，最後喺天津隱居。重要推倒咗曹錕，邀孫文北上共襄國是。1948年9月1號死喺著咗火嘅蘇聯船。
維基同享有多媒體嘅嘢：Feng Yuxiang
驅動程式

驅動程式（Device driver）係種電腦程式控制電腦特定硬件，即係裝置（Device）。佢係中介程式，畀高階程式用到硬件。
驅動程式同裝置傾偈，係靠電腦嘅排匯流（bus）。一啲程式想用裝置，就會叫驅動程式行相關程序（Routine）。個驅動程式會命令裝置。裝置收到命令，做嘢交返資料畀驅動程式，程式就或者會行返一啲最初程式嘅程序。
驅動程式因硬件而異，亦睇用乜操作系統。驅動程式識得應付中斷指令（interrrupt）做嘢，呢樣係時間相關嘅硬件要嘅，因為佢哋地做嘢非同步，做完嘢先發中斷指令畀驅動程式。
騰龍

騰龍（英文：Tamron Co., Ltd.，日文：株式會社タムロン；東證1部：7740）係日本一間生產相機鏡頭同其他商用、工業用光學儀器嘅公司。Sony有 11.08% 嘅騰龍股份。兩間公司一齊研究畀 Sony α 系列單鏡反光相機嘅鏡頭，用 Sony 做牌子名。
目前，騰龍生產適用於佳能、藝康等牌子嘅數碼單鏡反光相機鏡頭。
2010年下半年推出嘅騰龍 SP 70-300mm F4-5.6 Di VC USD 鏡頭係佢史上第一款帶有超聲波摩打嘅鏡頭產品。
而家騰龍最輕、細、快嘅鏡頭係 18-270mm F/3.5-6.3 Di II VC PZD (Model B008)。